
Bi Kuoth Nhial piny luk
1
Nɛnɛ bi Kuoth Nhial piny luk,
bɛ jɛ jak kä day,
bɛ wi̱c muɔ̱ɔ̱n däk
kä bɛ ji̱kɛ däk kä dɔɔr.
2
Bɛ cua̱ duŋ nath diaal,
bɛ cua̱ da̱k nath kä
ɛ da̱k bo̱o̱thä palä,
ba da̱k kuanyä wutdä
kä ba da̱k kua̱rɛ,
ba da̱k kuanyä ciëk
kä ba da̱k kua̱rɛ,
ba da̱k raam min kɔk duɔ̱ɔ̱r,
kä ba da̱k raam min kɔk jɛ,
ba da̱k raam min tho̱p ŋua̱l,
kä ba da̱k raam min
thöpkɛ ŋua̱l,
ba da̱k raam min görkɛ duɔ̱ɔ̱r,
kä ba da̱k raam min
ka̱mkɛ duɔ̱ɔ̱r.
3
Bi wi̱c muɔ̱ɔ̱n da̱k ni kɛɛliw,
bɛ te ni baaŋ ala day,
ɛ Kuoth Nhial lat ruac ɛmɔ.
4
Wi̱c muɔ̱ɔ̱n pärɛ a cɛ rɔɔl,
ɣɔw kɛɛliw cɛ thil lua̱ŋ
a cɛ rɔɔl.
pua̱a̱r kɛnɛ piny
cikɛ thil buɔ̱m.
5
Wi̱c muɔ̱ɔ̱n ca jɛ ya̱r ɛ ji̱kɛ,
kɛ ɣöö /kenkɛ ŋuɔ̱t
Kuɔth luɔ̱th,
cikɛ ciɛŋkɛ päl,
cikɛ mat ruac in
do̱raar to̱l.
6
Kɛ kui̱c ɛmɔ bi bit piny däk,
kä bi ji̱kɛ cuuc kɛ rikiɛn,
kɛ kui̱c ɛmɔ ci ji̱ wec muɔ̱ɔ̱n waaŋ,
a ci duɔth ni ti tɔt.
7
Ci buɔ̱cni rɔɔl,
ci kɔaŋ cu thil,
ci nɛy diaal tin tɛth
lo̱ckiɛn gaak.
8
Ci jɔw yikyikni min gɔaa
cu thil,
ci thuɔmni tin la
pua̱tkɛ cu cuɔ̱ŋ,
ɛn jɔw dömpiɛɛny in
gɔaa cɛ thil.
9
/Ci kɛn kɔaŋ lɛ math kɛ tuar,
a ci muɔ̱nɛ kɛ̈c kä ma̱a̱thkɛ.
10
Ɛn wec in ci da̱k tëë ni baaŋ,
ca duël diaal ga̱k,
a thilɛ ram mi dëë wä rɛc.
11
Wiee naath rɛy duɔ̱pni
kɛ thil kɔŋä,
ci tɛ̈th lɔaac cu thil,
ɛn gɔɔy lɔaac wec muɔ̱ɔ̱n
cɛ thil.
12
Ci duɔth ni da̱k ɛn wi̱c,
thieknikɛ cikɛ te ni
gööli.
13
Nɔmɔ ɛ jɛn bi tuɔɔkɔ,
rɛy dööri diaal wi̱i̱ muɔ̱ɔ̱n,
bɛ ce̱tnikɛ min la dɛy
Ɔ-lip a puɔnkɛ,
kiɛ min la dɛy buɔ̱cni
a guɔ̱thkɛ.
14
Bikɛ dit tɛthä lɔaac kɛt
kɛ jɔw mi di̱i̱t,
bikɛ gɔɔy Kuɔth Nhial
liak kui̱ konyä ca̱ŋ.
15
Kɛ kui̱c ɛmɔ yɛn ji̱ kuec känyä
ca̱ŋ liakɛ Kuoth Nhial,
kä yɛn nɛy tin cieŋ
dhuulä yiëër,
puanyɛ ciöt Kuoth Nhial
ni Kuoth I-thɛ-rɛl.
16
Liɛŋä diit kui̱ni diaal
rɛy ɣɔaa,
puanykɛ Kuoth, a Gua̱n cuŋni.
Duundɛ ɣöö cua̱ wee i̱,
“Ɣän li̱ewä, ɣän li̱ewä!
Kä riɛk akɛ ɣä!
Ci ji̱ la̱a̱t jiäkni lät a jiäk,
kɛ ciaaŋ jiääkädiɛn
luɔmkɛ naath.”
17
Riɛk akɛ dhuur kɛnɛ pul
liɛpkɛ ji̱ wec muɔ̱ɔ̱n!
18
Ram mi wä rɔ bar kɛ rik,
bɛ wä pɛn rɛy puɔ̱ɔ̱l,
kä ram mi wä ben raar
rɛy puɔ̱ɔ̱l,
ba jɛ käp ɛ dhuur.
Pua̱a̱r nhial tekɛ ɣo̱o̱ŋä,
kä bɛ keŋ piɛny lath.
19
Piny bɛ töl a bɛ duɔ̱p,
piny bɛ rɔ lëp ɣööŋ,
piny bɛ jɛ lath ni ko̱o̱r.
20
Piny bɛ ria̱th ce̱tkɛ yɔ̱ŋ kɔaŋ,
bɛ jɛ lath ce̱tkɛ
duel rɛy thuɔ̱ɔ̱l,
dueerkɛ thiɛkɛ kä jɛ ɛlɔ̱ŋ,
bɛ tɛɛth kä cɛ rɔ
bi nyɔk kɛ jiëc.
21
Ɛn cäŋ ɛmɔ bi Kuoth Nhial
buɔ̱m buɔ̱ɔ̱m nhial duäc
rɛy puɔ̱ɔ̱rä,
kä bɛ kua̱r piɛny duäc piny.
22
Kä bakɛ ruɔl guäth kɛl
ce̱tnikɛ ti ca yiɛn
rɛy puɔ̱ɔ̱l,
bakɛ yiɛn luak yieenä,
kä bakɛ duäc kɛ kɔr
ni̱ni ti ŋuan.
23
Bi pay cuɔl ɛ la muth,
kä bi cäŋ buaydɛ thil,
kɛ ɣöö bi Kuoth Nhial
in la Ruey Ɣɔaa ruëc,
bɛ ruëc Pääm Dha-yɔn
kɛnɛ Jɛ-ru-tha-lɛm,
kä bi bööth buɔ̱mdɛ nɛn.
